P6_TA(2005)0240

Συμβολή της απασχόλησης και της παραγωγικότητας στην οικονομική ανάπτυξη

Ψήφισμα του Ευρωπαϊκού Κοινοβουλίου σχετικά με την απασχόληση και την παραγωγικότητα και τη συμβολή τους στην οικονομική ανάπτυξη (2004/2188(INI))

Το Ευρωπαϊκό Κοινοβούλιο,

- έχοντας υπόψη το έγγραφο εργασίας της Επιτροπής (SEC(2004)0690),

- έχοντας υπόψη το άρθρο 45 του Κανονισμού του,

- έχοντας υπόψη την έκθεση της Επιτροπής Απασχόλησης και Κοινωνικών Υποθέσεων (A6-0109/2005),

A. λαμβάνοντας υπόψη ότι η πολιτική για την απασχόληση συνιστά αρμοδιότητα των κρατών μελών,

B. λαμβάνοντας υπόψη ότι η ασφάλεια των θέσεων εργασίας, το επίπεδο των αμοιβών, οι συνθήκες εργασίας, η κατάρτιση και το κεφάλαιο ανά εργαζόμενο αποτελούν μεταβλητές που συσχετίζονται θετικά με το επίπεδο της εργασιακής παραγωγικότητας,

Γ. εκτιμώντας ότι η παράνομη εργασία έχει αρνητικές επιπτώσεις στα συστήματα κοινωνικής προστασίας, την πολιτική για την απασχόληση και την κοινωνική συνοχή,

Δ. εκτιμώντας ότι η παρούσα οικονομική φάση αυξημένου ανταγωνισμού και εντατικής αναδιάρθρωσης οδηγεί σε απώλεια θέσεων εργασίας και σε αλλαγές στα πρότυπα απασχόλησης σε ορισμένες περιφέρειες και τομείς,

Ε. εκτιμώντας ότι, προκειμένου να μειωθούν στο ελάχιστο οι πιθανές παρενέργειες αυτών των αλλαγών, είναι σημαντικό να προσδιορίσουν όλοι οι συμμετέχοντες τα προβλήματα που αφορούν την απασχόληση και την παραγωγικότητα,

ΣΤ. λαμβάνοντας υπόψη ότι έχει ανακύψει έλλειψη εξειδικευμένου εργατικού προσωπικού σε πολλούς τομείς και λαμβάνοντας υπόψη ότι σε ορισμένα κράτη μέλη, λόγω συγκεκριμένων δημογραφικών τάσεων, μειώνεται ο τοπικός οικονομικώς ενεργός πληθυσμός,

Ζ. λαμβάνοντας υπόψη ότι η οικονομική ανάπτυξη στην Ευρώπη είναι περίπου 2%, γεγονός που δεν αρκεί για την καταπολέμηση της ανεργίας και την προώθηση της πλήρους απασχόλησης και κάνει εμφανή την ανάγκη μακροοικονομικών λύσεων για την αντιμετώπιση του προβλήματος της έλλειψης πραγματικής ζήτησης,

Η. εκτιμώντας ότι οι κοινωνικοί εταίροι πρέπει να συμμετάσχουν ενεργά στις προσπάθειες διερεύνησης της σχέσης μεταξύ της ποιότητας των θέσεων εργασίας και της παραγωγικότητας, καθώς και ότι αυτή η συνεργασία θα άνοιγε τον δρόμο για την πρόοδο των οικονομιών των κρατών μελών,

Θ. λαμβάνοντας υπόψη ότι οι ΜΜΕ συγκεντρώνουν τον μεγαλύτερο αριθμό εργοδοτών και αποτελούν τη βασική κινητήρια δύναμη της οικονομικής ανάπτυξης,

Ι. λαμβάνοντας υπόψη ότι η ανάπτυξη του Διαδικτύου και του ηλεκτρονικού εμπορίου έχει ως αποτέλεσμα οι επιχειρήσεις της ΕΕ, περιλαμβανομένων των ΜΜΕ, να δραστηριοποιούνται στη διαρκώς περισσότερο παγκοσμιοποιούμενη αγορά και ότι, συνεπώς, η ανάγκη τους για ανταγωνιστικότητα θα πρέπει να εξετασθεί στο ευρύτερο αυτό πλαίσιο,

ΙΑ. εκτιμώντας ότι οι οικονομική ανάπτυξη σε βάρος της ανάπτυξης της απασχόλησης είναι ανεπιθύμητη και ότι όλοι οι τρόποι ανάπτυξης της απασχόλησης θα πρέπει να ενθαρρυνθούν· σημειώνοντας ότι στο προαναφερθέν έγγραφο εργασίας της Επιτροπής σημειώνεται ότι οι ελαστικές ρυθμίσεις όσον αφορά τις ώρες εργασίας (περιλαμβανομένων των συμβάσεων ορισμένου χρόνου και μερικής απασχόλησης) έχουν συμβάλει στην αύξηση των ποσοστών απασχόλησης και συμμετοχής,

1. λυπείται διότι το Συμβούλιο δεν θεωρεί πλέον το Σύμφωνο Σταθερότητας και Ανάπτυξης αναγκαίο για τη βελτίωση των προϋποθέσεων για οικονομική ανάπτυξη και δημιουργία ευκαιριών απασχόλησης·

2. υπογραμμίζει τη σημασία των δημοσίων επενδύσεων, τόσο σε επίπεδο ΕΕ όσο και σε επίπεδο κρατών μελών για την προώθηση της κοινωνικής και οικονομικής συνοχής ως μέσου ενίσχυσης της ζήτησης και ανάπτυξης της οικονομίας και της απασχόλησης·

3. πιστεύει ότι η ΕΕ μπορεί να αποτελέσει πόλο οικονομικής, κοινωνικής και περιβαλλοντικής προόδου εάν εφαρμοσθεί διαφορετική οικονομική, νομισματική και κοινωνική πολιτική· επιβεβαιώνει την εγκυρότητα των στρατηγικών στόχων που καταγράφηκαν στο Ευρωπαϊκό Συμβούλιο της Λισαβόνας της 23ης και 24ης Μαρτίου 2000, όσον αφορά την πλήρη απασχόληση, με περισσότερες και καλύτερης ποιότητας θέσεις εργασίας, την οικονομική ανάπτυξη, την κοινωνική συνοχή (ιδίως τον αγώνα κατά της φτώχειας, των εισοδηματικών ανισοτήτων και της ανεργίας) και την προστασία του περιβάλλοντος, που αποτελούν τους μοχλούς για την επίτευξη της βιώσιμης ανάπτυξης στην ΕΕ· θεωρεί ότι αυτοί οι στρατηγικοί στόχοι θα πρέπει να αποτελέσουν τις κορυφαίες προτεραιότητες της ΕΕ για την επόμενη πενταετία·

4. θεωρεί ότι η οικονομική και νομισματική ένωση και το Σύμφωνο Σταθερότητας και Ανάπτυξης θα τονώσουν την εσωτερική αγορά και θα δημιουργήσουν μη πληθωριστικό μακροοικονομικό περιβάλλον με χαμηλά επιτόκια, βελτιώνοντας έτσι τις προϋποθέσεις για οικονομική ανάπτυξη και δημιουργία ευκαιριών απασχόλησης και θέτοντας στερεή βάση για την κοινωνική συνοχή·

5. πιστεύει ότι η επιτυχία και η βιωσιμότητα της οικονομικής και νομισματικής ένωσης, η καλή λειτουργία της εσωτερικής αγοράς και το υψηλό επίπεδο απασχόλησης δεν θα πρέπει να αποτελούν αποκλειστικά αντικείμενο της διαρθρωτικής μεταρρύθμισης των συστημάτων κοινωνικής προστασίας των κρατών μελών, διότι οι διαρθρωτικές μεταρρυθμίσεις πρέπει να έχουν γενικό πεδίο εφαρμογής, χωρίς να περιορίζονται σε περιορισμένα ή περιστασιακά μέτρα, και να αντιμετωπίζουν συνεκτικά το περίπλοκο θέμα των κινήτρων για τη δημιουργία θέσεων εργασίας·

6. συμφωνεί με το συμπέρασμα που διατυπώθηκε στο έγγραφο εργασίας των υπηρεσιών της Επιτροπής, ότι οι μεταρρυθμιστικές προσπάθειες με στόχο την τόνωση της απασχόλησης θα πρέπει να αφορούν, μεταξύ των άλλων, τη μεταρρύθμιση του φορολογικού συστήματος και του συστήματος αμοιβών ώστε η εργασία να γίνει οικονομικά ελκυστικότερη, δραστήρια πολιτική για την αγορά εργασίας για να βελτιωθεί η δυνατότητα απασχόλησης, τον εκσυγχρονισμό της οργάνωσης της εργασίας, με πιο ευέλικτους διακανονισμούς στις συμβάσεις εργασίας, προσπάθειες για την ενθάρρυνση της γεωγραφικής και εργασιακής κινητικότητας και προσπάθειες ώστε τα συστήματα διαπραγμάτευσης των συλλογικών συμβάσεων εργασίας να αποβούν φιλικά προς την απασχόληση·

7. θεωρεί ότι η μεταρρύθμιση της κοινωνικής προστασίας, της φορολογικής, οικονομικής και χρηματοοικονομικής πολιτικής, καθώς και της πολιτικής για την απασχόληση, θα πρέπει να προσεγγιστεί με συνέπεια, συνυπολογίζοντας πλήρως τον ευρωπαϊκό στόχο για υψηλό επίπεδο απασχόλησης και κοινωνικής προστασίας·

8. θεωρεί ότι, στο πλαίσιο αυτό, και προκειμένου να ενισχυθούν στην Ευρωπαϊκή Ένωση οι στρατηγικές για την οικονομία και την απασχόληση που λαμβάνουν υπόψη τους στόχους της κοινωνικής προστασίας, θα πρέπει να δοθεί μεγαλύτερη προσοχή στη βελτίωση της αποδοτικότητας της αγοράς, στην τεχνολογική καινοτομία, στα συστήματα κατάρτισης και εκπαίδευσης, στην ανταγωνιστικότητα και στην παραγωγικότητα ως προϋποθέσεις για την ανάπτυξη και την απασχόληση·

9. θεωρεί ότι η καινοτομία και η επιχειρηματικότητα αποτελούν στοιχεία ζωτικής σημασίας για την ανάπτυξη, τη δημιουργία θέσεων εργασίας και την παραγωγικότητα και ότι η Επιτροπή θα πρέπει να προωθήσει την αλληλεπίδραση μεταξύ εταιρειών, σχολείων, πανεπιστημίων και επιστημόνων σε ολόκληρη την Ευρωπαϊκή Ένωση και εκτός αυτής, προκειμένου να δώσει ώθηση και να διαδραματίσει καταλυτικό ρόλο για το επιχειρηματικό πνεύμα και την καινοτομία·

10. θεωρεί ότι η γενική στρατηγική που περιγράφεται ανωτέρω θα αυξήσει στο μέγιστο τις προσπάθειες για την προαγωγή της απασχόλησης και της κοινωνικής συνοχής και για την καταπολέμηση της ανεργίας, και ότι, στο πλαίσιο αυτό, η προαγωγή της απασχόλησης, η προστασία και η ασφάλεια των εργαζομένων θα συνδυαστούν με την ανάγκη βελτίωσης της λειτουργίας της αγοράς εργασίας, συμβάλλοντας έτσι επίσης στην επιτυχία της οικονομικής και νομισματικής ένωσης·

11. σημειώνει ότι, προκειμένου να βελτιωθεί η εσωτερική αγορά, να δημιουργηθεί φιλικό επιχειρηματικό περιβάλλον για τις ΜΜΕ και να μειωθεί το διοικητικό και φορολογικό κόστος, θα πρέπει να δοθεί μεγαλύτερη προσοχή στην απλοποίηση της κοινοτικής και εθνικής νομοθεσίας και στη διεξαγωγή καλύτερων αξιολογήσεων επιπτώσεων· τάσσεται επίσης υπέρ της διάθεσης χρηματοδοτικών μέσων και πόρων για τις ΜΜΕ όπως, για παράδειγμα, τα επιχειρηματικά κεφάλαια·

12. αναγνωρίζει τη σημασία του ρόλου της Ευρωπαϊκής Τράπεζας Επενδύσεων στη δημιουργία απασχόλησης μέσω επενδυτικών ευκαιριών στην Ευρώπη· καλεί την Ευρωπαϊκή Τράπεζα Επενδύσεων να επιταχύνει τις δραστηριότητές της συναφώς, προωθώντας την παρέμβαση στους τομείς της τεχνολογικής καινοτομίας και των συστημάτων κατάρτισης και εκπαίδευσης·

13. σημειώνει ότι η ενίσχυση της εσωτερικής αγοράς σε συνδυασμό με τη μεταρρύθμιση της αγοράς εργασίας και τις ολοκληρωμένες κεφαλαιαγορές θα παρείχε μεγάλες δυνατότητες για σημαντική αύξηση του ευρωπαϊκού ΑΕΠ· συνεπώς, πιστεύει ότι είναι σημαντική η εμβάθυνση της εσωτερικής αγοράς, και κυρίως των υπηρεσιών·

14. αναγνωρίζει τη σημασία των δημόσιων υπηρεσιών και την προσφορά τους στην προώθηση της κοινωνικής, οικονομικής και χωροταξικής συνοχής της Ευρωπαϊκής Ένωσης και στην ανάπτυξη της οικονομίας και της αγοράς εργασίας·

15. θεωρεί ότι η βελτιωμένη κινητικότητα του εργατικού δυναμικού, τόσο από γεωγραφική όσο και από επαγγελματική άποψη, θα μείωνε τις ανομοιότητες μεταξύ προσφοράς και ζήτησης στην αγορά εργασίας και θα βελτίωνε σημαντικά τα επίπεδα απασχόλησης, καθώς επίσης ότι εξακολουθεί να υπάρχει σημαντικό περιθώριο περαιτέρω βελτιώσεων από την άποψη αυτή·

16. τονίζει την ανάγκη θέσπισης μέτρων που ενθαρρύνουν τους γηράσκοντες να παραμείνουν ενεργοί και αποθαρρύνουν την πρόωρη συνταξιοδότηση· υπογραμμίζει τη σημασία της συμβολής των ηλικιωμένων εργαζομένων οι οποίοι μπορούν να συμβάλουν με την πείρα τους στη βελτίωση της παραγωγικότητας της ευρωπαϊκής οικονομίας· πιστεύει ότι οι ηλικιωμένοι, με την πείρα που διαθέτουν, θα πρέπει να θεωρούνται μάλλον πόρος προς εκμετάλλευση και όχι προς επίλυση πρόβλημα·

17. αναγνωρίζει τη σημασία της ελεύθερης κυκλοφορίας των εργαζομένων σε ολόκληρη την Ένωση· καλεί, συνεπώς, τα κράτη μέλη να επανεξετάσουν τη μεταβατική περίοδο που ισχύει για τα νέα κράτη μέλη στον τομέα της ελεύθερης κυκλοφορίας των εργαζομένων, με στόχο την εξάλειψη όλων των εμποδίων που παρακωλύουν την κινητικότητα του εργατικού δυναμικού·

18. αναγνωρίζει τον ρόλο των κοινωνικών εταίρων στη δημιουργία επιτυχούς και βιώσιμης οικονομικής και νομισματικής ένωσης·

19. καλεί τα κράτη μέλη να αντιμετωπίσουν το πρόβλημα της παράνομης εργασίας, το οποίο έχει αρνητικές επιπτώσεις στα συστήματα κοινωνικής προστασίας, στην κοινωνική συνοχή, στην ανταγωνιστικότητα και στην παραγωγικότητα·

20. καλεί τα κράτη μέλη να εκσυγχρονίσουν, σύμφωνα με τους εθνικούς κανόνες και την εθνική πρακτική, τα φορολογικά συστήματα και τα συστήματα κοινωνικής προστασίας, για να μπορέσουν να προσαρμοστούν στις διαρθρωτικές αλλαγές της αγοράς εργασίας και να αναπτύξουν ικανό, καταρτισμένο και ευέλικτο εργατικό δυναμικό, ώστε να συμβάλουν στην ανταγωνιστικότητα, στην απασχόληση και στην παραγωγικότητα·

21. καλεί την Επιτροπή, από κοινού με τα κράτη μέλη και αφού διαβουλευθεί με τους κοινωνικούς εταίρους, να αναλύσει τις εξελίξεις, την καινοτομία και την πρόοδο που επιτεύχθηκαν όσον αφορά τους ανωτέρω στόχους και να υποβάλει στο Ευρωπαϊκό Κοινοβούλιο και στο Συμβούλιο κατάλληλες εκθέσεις σχετικά με την ποιότητα των θέσεων εργασίας, την αποδοτικότητα της αγοράς εργασίας, την παραγωγικότητα, τη φορολογία και τα συστήματα κοινωνικής προστασίας σε σχέση με όλους τους οικονομικούς τομείς·

22. αναθέτει στον Πρόεδρό του να διαβιβάσει το παρόν ψήφισμα στο Συμβούλιο και στην Επιτροπή.

--------------------------------------------------